CELEX: 31985S2760
Language: el
Date: 1985-09-30 00:00:00
Title: Απόφαση αριθ. 2760/85/ΕΚΑΧ της Επιτροπής της 30ής Σεπτεμβρίου 1985 που τροποποιεί την απόφαση αριθ. 234/84/ΕΚΑΧ για παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα

Avis juridique important

|

31985S2760

Απόφαση αριθ. 2760/85/ΕΚΑΧ της Επιτροπής της 30ής Σεπτεμβρίου 1985 που τροποποιεί την απόφαση αριθ. 234/84/ΕΚΑΧ για παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα  

Επίσημη Εφημερίδα αριθ. L 260 της 02/10/1985 σ. 0007 - 0008 Ισπανική ειδική έκδοση: Κεφάλαιο 13 τόμος 19 σ. 0015  Πορτογαλική ειδική έκδοση : Κεφάλαιο 13 τόμος 19 σ. 0015 

***** ΑΠΟΦΑΣΗ αριθ. 2760/85/ΕΚΑΧ ΤΗΣ ΕΠΙΤΡΟΠΗΣ  της 30ής Σεπτεμβρίου 1985  που τροποποιεί την απόφαση αριθ. 234/84/ΕΚΑΧ για παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως τα άρθρα 47 και 58,  Εκτιμώντας ότι:  Σύμφωνα με το άρθρο 14 της απόφασης αριθ. 234/84/ΕΚΑΧ της Επιτροπής (1), όπως τροποποιήθηκε τελευταία από την απόφαση αριθ. 1243/85/ΕΚΑΧ (2), είναι δυνατόν να χορηγηθούν συμπληρωματικές ποσοστώσεις παραγωγής και να αυξηθούν τα τμήματα των ποσοστώσεων που είναι δυνατόν να διατεθούν στην κοινή αγορά, εφόσον οι επιχειρήσεις αντιμετωπίζουν εξαιρετικές δυσκολίες που οφείλονται στο επίπεδο του τριμηνιαίου ποσοστού μείωσης που έχει καθοριστεί για ορισμένες κατηγορίες προϊόντων που υπάγονται στο σύστημα των ποσοστώσεων. Το επίπεδο των εν λόγω συμπληρωματικών ποσοστώσεων περιορίζεται βάσει των κριτηρίων που αναφέρονται στο άρθρο 14.  Πάντως, τα κριτήρια αυτά δεν επιτρέπουν, σε όλες τις περιπτώσεις, να λαμβάνονται υπόψη οι ειδικές περιστάσεις στις οποίες βρίσκονται οι ενδιαφερόμενες επιχειρήσεις και να χορηγούνται επαρκείς συμπληρωματικές ποσοστώσεις στις εν λόγω επιχειρήσεις. Η Επιτροπή θεωρεί ότι αυτές οι ειδικές περιστάσεις, που είναι ανάγκη να αντιμετωπιστούν πρέπει να ανταποκρίνονται στις ακόλουθες προϋποθέσεις:  - η επιχείρηση πρέπει να αποτελεί τον μοναδικό παραγωγό σιδήρου και χάλυβα της χώρας και ο εφοδιασμός της χώρας σε προϊόντα σιδήρου και χάλυβα, ακόμη και σε μία κοινή αγορά, πρέπει να εξαρτάται σε μεγάλο βαθμό από την επιχείρηση αυτή. Η εγγύηση εφοδιασμού σε κοινοτική χώρα, όσον αφορά τα προϊόντα σιδήρου και χάλυβα, είναι παράγων που πρέπει να λαμβάνεται υπόψη ώστε να γίνεται πλήρης εκτίμηση του κατά πόσο είναι σκόπιμο να χορηγείται σε επιχείρηση συμπληρωματική ποσόστωση απαραίτητη για την εξασφάλιση της ύπαρξής της,  - ο εν λόγω παραγωγός σιδήρου και χάλυβα πρέπει να αντιμετωπίζει εξαιρετικές δυσκολίες κατά την έννοια του άρθρου 14· συγχρόνως, οι συμπληρωματικές ποσοστώσεις που έχουν χορηγηθεί βάσει της διάταξης αυτής πρέπει να μην επαρκούν για να αντιμετωπίσει η επιχείρηση τις δυσκολίες,  - η ίδια η επιχείρηση δεν πρέπει να λαμβάνει ενισχύσεις για την κάλυψη απωλειών εκμετάλλευσης -όπως αναφέρεται στο άρθρο 14 - και δεν πρέπει πλέον να λαμβάνει ενισχύσεις σύμφωνα με την απόφαση αριθ. 1018/85/ΕΚΑΧ της Επιτροπής (3). Πάντως είναι δυνατόν να χορηγούνται πρόσθετες ενισχύσεις σε ανταγωνιστικές επιχειρήσεις βάσει της εν λόγω απόφασης.  Συνεπώς, η απόφαση αριθ. 234/84/ΕΚΑΧ πρέπει να τροποποιηθεί ανάλογα.  Μετά από διαβούλευση με τη συμβουλευτική επιτροπή και με τη σύμφωνη γνώμη του Συμβουλίου,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Το ακόλουθο άρθρο 14Δ παρεμβάλλεται στην απόφαση αριθ. 234/84/ΕΚΑΧ:  «Άρθρο 14Δ  Η Επιτροπή μπορεί να χορηγήσει πρόσθετη συμπληρωματική ποσόστωση, κατ' ανώτατο όριο, 25 000 τόνων ανά τρίμηνο, σε επιχείρηση:  - που αποτελεί τη μοναδική επιχείρηση σιδήρου και χάλυβα στη χώρα όπου βρίσκεται,  - που αντιμετωπίζει εξαιρετικές δυσκολίες, ακόμη και αφού λάβει συμπληρωματικές ποσοστώσεις σύμφωνα με τις διατάξεις του άρθρο 14,  - που δεν έχει λάβει ενισχύσεις σύμφωνα με τις διατάξεις της απόφασης αριθ. 1018/85/ΕΚΑΧ (1).  (1) ΕΕ αριθ. L 110 της 23. 4. 1985, σ. 5.»  Άρθρο 2  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Ιουλίου 1985.  Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.  Βρυξέλλες, 30 Σεπτεμβρίου 1985.  Για την Επιτροπή  Karl-Heinz NARJES  Αντιπρόεδρος  (1) ΕΕ αριθ. L 29 της 1. 2. 1984, σ. 1.  (2) ΕΕ αριθ. L 129 της 15. 5. 1985, σ. 11.  (3) ΕΕ αριθ. L 110 της 23. 4. 1985, σ. 5.